**Дуҫлыҡ һәм милләт**

Дуҫлыҡтың милләте бармы икән? Тап ошондай проблема күтәрелә Б. Бикбай әҫәренән алынған “Ҡаһымдың үлеме” тигән өҙөктә.

Дуҫлыҡ милләткә ҡарамай икәнлеген раҫлар өсөн, тәҡдим ителгән текстан миҫал килтермәксе булам. Мәҫәлән, беренсе миҫалым шул: Ҡаһым менән Ҡолтүбәнең икеһе лә башҡорт милләтенән. Шулай булһа ла, Ҡолтүбә, яйы сыҡҡан һайын, Ҡаһымға аҫтыртын ғына аяҡ сала. Икенсе өлгөмдә Семенов менән Ҡаһым араһындағы мөнәсәбәтте атап үтер инем. Ул тоғролоҡҡа, ышанысҡа ҡоролған. Семенов образында яҡшы күңелле ысын дуҫты күрергә була. Уның эскерһеҙлеген “аһ, ниндәй кеше әрәм була!” тигән юлдарҙан да аңларға була.

Тағы бер нәмә иғтибарҙы йәлеп итә. Ул- башҡорт Ҡолтүбә менән немец Фольгнер араһындағы дуҫлыҡ. Әммә был дуҫлыҡ тик яманлыҡ эшләгәндәге мөнәсәбәттәргә нигеҙләнгән. Шуға күрә лә бындай дуҫлыҡтың ғүмере ҡыҫҡа. Ҡырын эштәре асылыу менән, улар енәйәттәрен бер-береһенә япһара, үҙҙәрен аҡлап маташа. Бының менән улар араһындағы дуҫлыҡ ағасының тамыры сибек икәнлеген дәлилләйҙәр.

Б.Бикбайҙың ике милләт вәкиле араһындағы дуҫлыҡ темаһына ҡағылған “Рус теле” тигән шиғыры ла бар:

 Толя, Анатолий...

 Балалыҡ дуҫым, һин ҡайҙа?..

 Ул өйрәткән ине дүрт һүҙ:

 Ер. Ут. Һыу. Һауа.

Әгәр ҙә кеше йылдар үткәс тә балалыҡ дуҫын һағына икән, тимәк, улар араһындағы дуҫлыҡ ихлас булған, сөнки уларға “уртаҡ балалыҡ хисе” хас.

Төрлө милләт кешеләре араһында дуҫлыҡтың йәшәргә хаҡы бар икәнлеген үҙ тормошомдан алынған миҫал менән дә раҫлағым килә. Минең Вера исемле әхирәтем бар. Ул – урыҫ ҡыҙы. Әммә милләт айырмаһы беҙҙең дуҫлыҡҡа кәртә була алмай. Беҙҙең дуҫлығыбыҙ ихласлыҡтан, бер-беребеҙгә ярҙам ҡулы һуҙырға әҙер тороуҙан, ышаныстан туҡылған. Был дуҫлыҡ өсөнсө йыл дауам итә!

Ошоларҙан сығып, мин дуҫлыҡтың милләте юҡ, тип әйтә алам. Сөнки кешенең яман йәки яҡшы ғәмәлдәре уның милләтенән түгел, ә булмышынан тора.